Nepita

A nepita (Calamintha nepeta nepeta) hè un tipu di fiore chì face parte di a famiglia di e Lamiaceae.'Ss'articulu pruvene in parte da l'articulu currispundente di a wikipedia in inglese. 

Descrizzione
A nepita hè alta circa 30 à 40 cm. Fiurisce da ghjugnu à sittembri. I fiori sò turchini chjari è assai profumati.

Etnolugia
A nepita hè profumata è hè stata da sempre imprudata in a gastronumia corsa, per mette in e salse o in i tiani, in a suppa d'erbette, ma dinò in a carne, i pesci o i ligumi. A dici Paulu Simonpoli chì "Si manghjava ancu per spuntinu, cù oliu, annant'à un pezzu di pane.".Simonpoli (1982, p. 154).

Ci conta Simonpoli chì "U Ghjovi Santu si ne mettia ind'e frittate è e bastelle cù menta è puleghju (Niolu)".Simonpoli (1982, p. 154).

Citazione
Accade chì a nepita fussi citata in a literatura è a cultura corsa. Per indettu in sti pruverbii corsi:
 Trà nepita è puleghju, unu hè male è l’altru peghju.
 O nepita chì stai cusì imbuffata, hai le sette virtù è ùn sì circata.
è in A Funtana d'Altea di Ghjacumu Thiers:
 È Altea chì aspetta. A machja puzza. Mintrastu è nepita. Eramu trè, eo, ellu è Niculaiu. A pena in capu di a voce chì mughja. L'ombra hè fresca.

 Note 

Riferimenti
 D. Ristorcelli, F. Tomi, J. Casanova, (1996). Olii essenziali di Calamintha nepeta subsp. nepeta è subsp. glandulosa di Corsica - Essential oils of Calamintha nepeta subsp. nepeta and subsp. glandulosa from Corsica (France), Journal of essential oil research: JEOR (USA).
 Paulu Simonpoli, E piante salvatiche - Cunniscenze è usi, 1982, Parcu Naturale di Corsica

Ligami
 E piante di Balogna 

Da vede dinù
 u puleghju
 u mintrastu

Categoria:Lamiaceae
Categoria:Flora di Corsica